钦定古今图书集成/明伦汇编/氏族典/第599卷 > 宇文化及
## 钦定古今图书集成/明伦汇编/氏族典/第599卷 > 宇文化及

按《隋书宇文化及传》：“化及，左翊卫大将军述之子也。
性凶险，不循法度，好乘肥挟弹，驰骛道中。炀帝为太
子时，常领千牛出入卧内。炀帝即位，拜太仆少卿，益
恃旧恩，贪冒尤甚。大业初，炀帝幸榆林，化及与弟智
及违禁与突厥交市。帝大怒，囚之数月。久之乃释，并
智及并赐述为奴。述薨后，炀帝追忆之，遂起化及为”
右屯卫将军，智及为将作少监。是时，李密据洛口，炀
帝惧，留淮左。从驾骁果，多关中人，久客羁旅，谋欲叛
归。时武贲郎将司马德戡总领骁果，智及素狂悖，闻
之喜，即共见德戡，期以二月十五日举兵同叛。执帝，
迎化及入朝堂，号为丞相，遣令狐行达弑帝于宫中。
越王侗拜李密为太尉，令击化及。化及北走魏县，于
是僭皇帝位，国号许建元为天寿，署置百官。窦建德
悉众攻之，生禽化及，悉掳其众，槛车载化及之河间，
数以“杀君”之罪，并二子承基、承趾皆斩之。